**Доклад**

**от Де Ново ЕАД**

**в качеството му на Довереник на облигационерите**

**по емисия корпоративни облигации с емитент ПАРК АДСИЦ,**

**ISIN: BG2100006217, борсов код: PARB**

**Период: 01.04.2024 г. - 30.06.2024 г.**

Настоящият доклад е изготвен в съответствие с изискванията на чл. 100ж, ал.1, т.3 от Закона за публичното предлагане на ценни книжа /ЗППЦК/, в изпълнение на задълженията на Де Ново ЕАД в качеството му на Довереник на облигационерите по емисия корпоративни облигации ISIN: BG2100006217, емитирани от ПАРК АДСИЦ на 09.06.2021 г.

Де Ново ЕАД изпълнява функциите на довереник на облигационерите по емисия ISIN: BG2100006217, въз основа на договор от 09.06.2021 г. сключен с емитента ПАРК АДСИЦ.

С Решение №770-Е от 19.10.2021 г., Комисията за финансов надзор /КФН/ потвърждава Проспект за допускане до търговия на регулиран пазар на емисията облигации ISIN: BG2100006217, с емитент ПАРК АДСИЦ.

Българска фондова борса АД /БФБ/ допуска до търговия на основен пазар BSE, Сегмент за облигации, емисията облигации ISIN: BG2100006217, с емитент ПАРК АДСИЦ, борсов код PARB, с начална дата за търговия 26.10.2021 г.

# Финансово състояние на емитента на облигациите.

ПАРК АДСИЦ е акционерно дружество със специална инвестиционна цел за секюритизация на недвижими имоти. Дружеството е вписано в регистъра на търговските дружества при Софийски градски съд с решение от 5 април 2005 г. по фирмено дело № 93285, том 1205, стр. 79. Дружеството е пререгистрирано в Търговския регистър към Агенция по вписванията на 14.02.2008 г., ЕИК 131401280. Акциите на дружеството се търгуват на БФБ, сегмент за дружествата със специална инвестиционна цел.

Към 30.06.2024 г., регистрираният акционерен капитал на ПАРК АДСИЦ е в размер на 9 720 266 лева, разпределен в 9 720 266 обикновени, поименни, безналични акции с право на глас, всяка с номинална стойност 1 лев. ПАРК АДСИЦ не притежава собствени акции.

|  |  |  |
| --- | --- | --- |
| **Акционер с повече от 5% от акциите с право на глас** | **Брой притежавани акции към 30.06.2024 г.** | **% от гласовете в Общото събрание на акционерите** |
| Еуробилд ЕООД | 2 751 198 | 28.30 |
| Лизинг Финанс ЕАД | 377 000\* | 19.99 |
| Универсален пенсионен фонд Доверие | 680 315 | 7.00 |
| Професионален пенсионен фонд Доверие | 634 050 | 6.52 |
| Доброволен пенсионен фонд Доверие | 596 012 | 6.13 |

\* Право на глас в Общото събрание на акционерите – 1 943 000 акции

Продължаващата и към 30.06.2024 г. руска агресия в Украйна води до нарастващо геополитическо напрежение и несигурност в икономическата обстановка. Наложени бяха поредица от пакети санкции срещу Руската Федерация и руски субекти. Извън общия негативен ефект върху макроикономическите условия в страната и в Европа, ПАРК АДСИЦ не регистрира конкретно негативно влияние от войната в Украйна върху своята дейност.

## Анализ на активите на ПАРК АДСИЦ

През второто тримесечие на годината активите на ПАРК АДСИЦ нарастват с 6.02% и към 30.06.2024 г. са на ниво от 28,476 млн. лева спрямо 26,858 млн. лева към края на първото тримесечие на 2024 г.

Основната промяна при активите регистрираме по позицията “Инвестиционни имоти”, където отчитаме значителен ръст в размер на 1,114 млн. лева вследствие на извършената положителна преоценка. Тази позиция продължава да е и най-голямата в активната част на баланса, а нейният дял достига до 63.56% от активите на емитента. При текущите активи, вземанията нарастват с 6.48% до ниво от 8,409 млн. лева.

Структурата на активите се запазва без съществени изменения, като делът на текущите активи е 29.70% /29.68% към 31.03.2024 г./, а делът на дългосрочните активи е 70.30% /70.32% към 31.03.2024 г./ от всички активи на емитента.

Въпреки спада на паричните средства до 48 хиляди лева в края на полугодието, емитентът е успял впоследствие да генерира допълнителен ресурс и да погаси просроченото от началото на месец юни лихвено плащане. /Виж стр.7 ***“Обстоятелства, настъпили след крайната дата на разглеждания в доклада период”***/.

|  |  |  |  |  |
| --- | --- | --- | --- | --- |
| **Активи** | **30.06. 2024** | **31.03. 2024** | **30.06.2024 /**  **31.03.2024**  **%** | **% от активите към 30.06.2024** |
|  | **‘000 лв.** | **‘000 лв.** |
| **Нетекущи активи** |  |  |  |  |
| Имоти, машини и съоръжения | 1556 | 1536 | 101.30 | 5.46 |
| Инвестиционни имоти | 18099 | 16985 | 106.56 | 63.56 |
| Други нетекущи активи | 364 | 364 | 100.00 | 1.28 |
| **Нетекущи активи** | **20019** | **18885** | **106.00** | **70.30** |
| **Текущи активи** |  |  |  |  |
| Търговски и други вземания | 8409 | 7897 | 106.48 | 29.53 |
| Пари и парични еквиваленти | 48 | 76 | 63.16 | 0.17 |
| **Текущи активи** | **8457** | **7973** | **106.07** | **29.70** |
|  |  |  |  |  |
| **Общо активи** | **28476** | **26858** | **106.02** | **100.00** |

## Анализ на собствения капитал и пасивите на ПАРК АДСИЦ

|  |  |  |  |  |
| --- | --- | --- | --- | --- |
| **Собствен капитал и пасиви** | **30.06.**  **2024** | **31.03.**  **2024** | **30.06.2024 /**  **31.03.2024**  **%** | **% от СК и Пасивите към 30.06.2024** |
|  | **‘000 лв.** | **‘000 лв.** |
| **Собствен капитал** |  |  |  |  |
| Основен капитал | 9720 | 9720 | 100.00 | 34.13 |
| Резерви | 545 | 545 | 100.00 | 1.92 |
| Финансов резултат | (3058) | (3914) | 78.13 | (10.74) |
| **Общо собствен капитал** | **7207** | **6351** | **113.48** | **25.31** |
| **Пасиви** |  |  |  |  |
| **Нетекущи** |  |  |  |  |
| Финансови пасиви | 19500 | 19500 | 100.00 | 68.48 |
| **Общо нетекущи пасиви** | **19500** | **19500** | **100.00** | **68.48** |
| **Текущи** |  |  |  |  |
| Финансови пасиви | 1383 | 640 | 216.09 | 4.86 |
| Пасиви по договори с клиенти | 294 | 294 | 100.00 | 1.03 |
| Търговски и други задължения | 61 | 69 | 88.41 | 0.21 |
| Данъчни задължения | 29 | 1 | 2900.00 | 0.10 |
| Задължения свързани с персонала | 2 | 3 | 66.67 | 0.01 |
| **Общо текущи пасиви** | **1769** | **1007** | **175.67** | **6.21** |
| **Общо пасиви** | **21269** | **20507** | **103.72** | **74.69** |
|  |  |  |  |  |
| **Общо собствен капитал и пасиви** | **28476** | **26858** | **106.02** | **100.00** |

Към 30.06.2024 г., балансовото число на емитента нараства с 6.02%, до ниво от 28,476 млн. лева спрямо 26,858 млн. лева към края на първото тримесечие на 2024г.

Собственият капитал нараства с 13.48% през второто тримесечие на годината до ниво от 7,207 млн. лева вследствие на регистрирания значителен положителен финансов резултат за периода. Акционерният капитал, на ниво от 9,720 млн. лева, и формираните резерви в размер на 545 хиляди лева, са без промяна спрямо края на предходното тримесечие.

Въпреки факта, че собственият капитал е под регистрирания, емитентът продължава да действа в посока оздравяване на дружеството, като развива проекти, които да допринесат за реализиране на печалби, които от своя страна да покрият натрупаните загуби от минали години.

При текущите пасиви наблюдаваме ръст от 743 хиляди лева при финансовите задължения до ниво от 1,383 млн. лева, докато дългосрочните пасиви са без промяна спрямо края на първото тримесечие на 2024 година, като тук е отразена единствено облигационната емисия.

## Анализ на Приходите и Разходите

|  |  |  |  |
| --- | --- | --- | --- |
|  | **Q2'2024** | **Q2'2023** | **Q2'2024 /**  **Q2'2023**  **%** |
|  | **‘000 лв.** | **‘000 лв.** |
| **Приходи от дейността:** |  |  |  |
| Нетни приходи от продажби | 741 | 60 | 1235.00 |
| **Общо приходи от дейността** | **741** | **60** | **1235.00** |
| **Разходи за дейността:** |  |  |  |
| Разходи за външни услуги | (156) | (162) | 96.30 |
| Разходи за персонала | (21) | (19) | 110.53 |
| Други разходи | (34) | (50) | 68.00 |
| **Общо разходи за дейността** | **(211)** | **(231)** | **91.34** |
|  |  |  |  |
| **Печалба / (Загуба) от оперативна дейност** | **530** | **(171)** | **\*\*\*** |
|  |  |  |  |
| Обезценка на инвестиционни имоти | - | - | \*\*\* |
| Приходи от преоценка на инвестиционни имоти | 1114 | - | \*\*\* |
| Финансови разходи | (778) | (609) | 127.75 |
|  |  |  |  |
| **Печалба / (Загуба) за периода** | **866** | **(780)** | **\*\*\*** |
|  |  |  |  |
| **Друг всеобхватен доход** | **-** | **-** | **\*\*\*** |
| (Разходи) / Приходи за данъци върху дохода | - | - | **\*\*\*** |
| **Общо всеобхватeн доход за периода** | **866** | **(780)** | **\*\*\*** |

Eмитентът отчита положителен финансов резултат в размер на 866 хиляди лева за първото полугодие на 2024 година спрямо загуба от 780 хиляди лева за съответния период на предходната 2023 година.

Резултатът от оперативна дейност се подобрява съществено /печалба от 530 хиляди лева за първото полугодие спрямо загуба от 171 хиляди лева година по-рано/ вследствие на значителното увеличение на приходите от продажби, при леко спадащи административни разходи.

Съществената разлика спрямо предходната година се дължи и на извършената преоценка на инвестиционни имоти, която добавя допълнителни приходи в размер на 1,114 млн. лева.

## Анализ на Ликвидността

Показателите за ликвидност са количествени характеристики на способността на предприятието да изплаща текущите си задължения с краткотрайни активи (без разходите за бъдещи периоди).

Стойностите на показателите за обща и бърза ликвидност се понижават през второто тримесечие вследствие на ръста при краткосрочните финансови задължения. Нивото на показателя за незабавна ликвидност продължава да е притеснително ниско, като тук следва да отбележим, че емитентът е успял да генерира допълнителна ликвидност и е погасил просроченото от началото на юни лихвено плащане. /Виж стр.7 ***“Обстоятелства, настъпили след крайната дата на разглеждания в доклада период”***/.

|  |  |  |  |  |  |  |
| --- | --- | --- | --- | --- | --- | --- |
| **Показатели за ликвидност** |  | **Q2'2024** | **Q1'2024** | **Q4'2023** | **Q3'2023** | **Q2'2023** |
| Обща ликвидност |  | 4.7807 | 7.9176 | 6.2358 | 19.6667 | 7.9283 |
| Бърза ликвидност |  | 4.7807 | 7.9176 | 6.2358 | 19.6667 | 7.9283 |
| Незабавна ликвидност |  | 0.0271 | 0.0755 | 0.0105 | 0.0110 | 0.0016 |

## Анализ на Платежоспособността

Показателите за платежоспособност измерват степента на задлъжнялост на Дружеството и възможностите му да посрещне своите задължения.

|  |  |  |  |  |  |
| --- | --- | --- | --- | --- | --- |
| **Платежоспособност** | **Q2'2024** | **Q1'2024** | **Q4'2023** | **Q3'2023** | **Q2'2023** |
| Дългосрочен дълг/Активи | 0.6848 | 0.7260 | 0.7202 | 0.7167 | 0.7493 |
| Общ дълг/Активи | 0.7469 | 0.7635 | 0.7715 | 0.7331 | 0.7959 |
| Общ дълг/Собствен капитал | 2.9512 | 3.2289 | 3.3761 | 2.7461 | 3.8990 |
| Общо активи/Собствен капитал | 3.9512 | 4.2289 | 4.3761 | 3.7461 | 4.8990 |

Към 30.06.2024 г., регистрираните стойности и на четирите показателя бележат леко подобрение спрямо края на първото тримесечие на 2024 г. Въпреки натрупаните загуби от предходни години, собственият капитал на дружеството е на добро ниво, което обуславя и поддържането на нисък ливъридж.

# Състояние на обезпечението на облигационната емисия.

За обезпечаване на вземането по главницата и всички дължими лихви по облигационния заем ПАРК АДСИЦ е сключило застраховка при ЗАД АРМЕЕЦ АД на всички плащания по облигационната емисия срещу риск от неплащане, с действие на полицата до датата на пълно погасяване на облигационния заем, включително в случаите на удължаване на срока/падежа на емисията.

Към 30.06.2024 г. застраховката е валидна. /Виж стр.7 ***“Обстоятелства, настъпили след крайната дата на разглеждания в доклада период”***/.

# Изразходване на средствата от облигационния заем.

Набраните от емисията средства са използвани от ПАРК АДСИЦ по предмета на дейност на дружеството за:

* разширяване на портфейла от недвижими имоти и диверсификация по отношение на географското разположение и предназначението на имотите, в които дружеството инвестира;
* придобиване на участия в специализирани дружества по чл. 28 от Закона за дружествата със специална инвестиционна цел и за дружествата за секюритизация;
* погасяване на задължения на дружеството и промяна в структурата на неговия дълг.

Лихвата по настоящата облигационна емисия е плаваща и се определя от 6 м. EURIBOR + надбавка от 4.50%, но не по-малко от 3.60% годишно, начислявана при лихвена конвенция Реален брой дни в периода към Реален брой дни в годината (Actual/365L, ISMA - Year). Текущата стойност на лихвения процент е 8.238%. Периодът на лихвени плащания по емисията е два пъти в годината, на всеки 6 месеца.

Облигационният заем е за период от 9 години с три години гратисен период.

Съгласно условията на облигационния заем, на 09.06.2024 г. бе дължимо лихвено плащане по емисията, което не е извършено на датата на падежа. /Виж стр.7 ***“Обстоятелства, настъпили след крайната дата на разглеждания в доклада период”***/.

# Финансови показатели.

Емитентът е поел да спазва следните финансови показатели до пълното погасяване на облигационния заем:

-- Коефициент на максимална стойност на отношението „Пасиви/Активи” от максимум 97%.

Към 30.06.2024 г. стойността на показателя е 74.69%.

-- Коефициент на покритие на разходите за лихви, изчислен като печалбата от обичайната дейност, увеличена с разходи за лихви, се раздели на разходи за лихви - минимална стойност на показателя за срока на облигационния заем е 1.05.

Към 30.06.2024 г. стойността на показателя е 1.08.

-- Коефициент на текуща ликвидност, изчислен като общата сума на краткотрайните активи в баланса се раздели на общата сума на краткотрайните пасиви - минимална стойност на показателя за срока на облигационния заем е 0.5.

Към 30.06.2024 г. стойността на показателя е 4.78.

Съгласно Предложението за записване на облигациите и потвърдения от Комисията за финансов надзор Проспект за допускане на облигациите до търговия на регулиран пазар, ако наруши 2 или повече от определените финансови съотношения, Емитентът ще предприеме действия в срок до 6 месеца от настъпването на съответното обстоятелство да приведе показателите/съотношенията в съответствие с изискванията по-горе. Ако в този срок не се постигнат заложените параметри, Емитентът незабавно ще предложи на Общото събрание на облигационерите програма за привеждане в съответствие с изискванията. В случай, че Общото събрание на облигационерите не одобри предложената от Емитента програма, той е длъжен да свика ново Общо събрание на облигационерите, на което да предложи за приемане нова програма, изготвена с участието на Довереника на облигационерите и в съответствие с направените забележки/препоръки от облигационерите на Общото събрание, на което предложената програма е била отхвърлена.

Към 30.06.2024 г., и трите коефицента са на по-добри нива спрямо съответната минимална / максимална стойност, която Емитентът се е задължил да поддържа в рамките на срока на облигационния заем.

# Обстоятелства по чл. 100г, ал. 3 от ЗППЦК.

По отношение на Де Ново ЕАД не са налице обстоятелства по чл.100г, ал.3 от ЗППЦК.

***Обстоятелства, настъпили след крайната дата на разглеждания в доклада период***

1. С писмо от 10.07.2024 г., в съответствие с условията на застрахователна полица No. 2110014080000928894 / 09.06.2021 г., Де Ново ЕАД е предявило претенция пред застрахователно акционерно дружество АРМЕЕЦ АД за изплащане на застрахователно обезщетение, вследствие на настъпило застрахователно събитие – неплащане на дължимото на 09.06.2024 г. лихвено плащане в срок до 30 дни от датата на падежа.

2. С писмо от 11.07.2024 г., Де Ново ЕАД е поискало от емитента предприемането на конкретни действия във връзка с осъществяването на хипотезата на т.т. 4.7.3.3 и 4.7.4.4 от Част ІІ “Документ за предлаганите ценни книжа“ на Проспекта за допускане до търговия на регулиран пазар на ценни книжа на емисия корпоративни облигации с ISIN: BG2100006217.

3. Съгласно уведомление от емитента, дължимото на 09.06.2024 г. лихвено плащане по облигационната емисия е изплатено на 29.07.2024 г.

4. Доколкото Де Ново ЕАД не е уведомено от емитента за предприемане на действия съгласно отправеното искане по т.2 по-горе, с писма от 06.08.2024 г., Де Ново ЕАД е информирало облигационерите по емисия облигации   
ISIN: BG2100006217 към дата 07.06.2024 г., датата към която облигационерите по емисията имат право на лихвено плащане, дължимо на 09.06.2024 г., като е поискало от тях да вземат отношение по повод възникналия казус.

***Предвид фактите и обстоятелствата, изложени в доклада, включително обстоятелствата, настъпили след крайната дата на разглеждания в доклада период, може да бъде направен обоснован извод, че Емитентът изпълнява добросъвестно задълженията си към облигационерите, съгласно условията на сключения облигационен заем.***

22.08.2024 г., София

За Де Ново ЕАД:

Симеон Петков:.................................... Йордан Попов:...............................

/Председател на СД/ /Изп. Директор/